Vågsøy

Navn

Kommunen har navn etter øya Vågsøy. På gammelnorsk ble det skrevet Vágsey. Det første leddet i navnet er våg, som betyr bukt eller vik.

Geografi

Kommunen består av fastland og øyer beliggende på nordsiden av Nordfjord, ved munningen av fjorden. 
Kommunen grenser til Selje i nord, Vanylven og Eid i øst og Bremanger i sør (over fjorden). Nordsjøen ligger i vest.
Høyeste punkt i kommunen er Sankta Synneva-hornet, 689 moh på fastlandet og Veten, 613 moh på Vågsøy.

Natur

Berggrunnen i Vågsøy består i hovedsak av gneisbergarter av grunnfjellsalder, men med en struktur som er sterkt påvirket av den kaledonske fjellkjedefoldingen. Det finnes mindre felt med olivin flere steder. Landskapet er bergfylt.

Offentlige tjenester

Kommunen har en videregående skole, Måløy vidaregåande skule. Fiskeridirektoratet har også kontor i kommunen.

Samferdsel

Øya er skilt fra fastlandet av Ulvesundet og er knytta til fastlandet med Måløybrua. Etter 5 mil langs riksvei 5 og riksvei 15 til Nordfjordeid følger veiforbindelsen sør og nordover E39 mens riksvei 15 fortsetter østover via Stryn og møter E6 ved Otta.
Hurtigruten har daglige anløp til Måløy. Det er hurtigbåtforbindelse nordover til Selje og sørover til Florø og Bergen.

Næringsliv

Hovednæringa er fiskeri, fiskeoppdrett og skipsverft. Det er mer enn 1 000 arbeidsplasser innen fiskerinæringa på sjø og land og her er et av Norges mest moderne fiskeindustrianlegg. Kommunen er den tredje største fiskerikommunen i landet målt i landet kvantum (241 098 tonn (2009)). Målt i førstehåndsverdi er den nr. 3 (etter Ålesund og Tromsø). Tre av Norges ti største fiskeriselskap har hovedkontor i kommunen: Domstein, Norway Pelagic og Coast Seafood.

Kommunevåpen

Kommunevåpenet er to ror i sølv på blå bakgrunn. Symbolet er et tradisjonelt ror brukt av båter i nærområdet. Kommunevåpenet skal symbolisere styring på land og sjø. Det er tegnet av nordfjordkunstneren Inge Rotevatn og ble godkjent ved kongelig resolusjon den 27. mars 1987.

Kommuneblomst

Tiriltunge er Vågsøy sin kommuneblomst.

Tusenårssted

Kommunens tusenårssted er Moldøen. Moldøen ligger under Måløybrua, og var tidligere en øy, men har nå fastlandsforbindelse med en molo.

Hovedhavn for The Tall Ships' Races

Måløy var hovedhavn for The Tall Ships’ Races fra 1. til 4. august 2008. Det ble avholdt i nydelig vær og flotte omgivelser, og ble kronet klokken 00.00 til mandag 4. august med et storslagent fyrverkeri som varte i ca. 20 minutter.

Måløy

Måløy fikk bystatus i 1997. Byen ligger ved Ulvesundet på øya Vågsøy og er knyttet sammen med fastlandet med den 1224 meter lange Måløybrua.

Kannesteinen

Gjennom tusenvis av år har havbølger og småstein formet steinen til den spesielle formen Kannesteinen har i dag. Du finner den i den vesle bygda Oppedal, ca. 10 km vest for Måløy sentrum. Hvert år kommer mange besøkende til Oppedal for å ta en nærmere titt på steinen.

Vågsberget handelssted

I 1636 kom handelsmann Didrik Fester fra Bergen til Vågsberget for å åpne en handelsvirksomhet. Det var trolig handelsvirksomhet og et vertshus før lenge før Fester's ankomst, og handelsstaden på Vågsberget har skiftet eier flere ganger gjennom årene. Vågsberget er under restaurering, men kafeen og utstillingen er åpen om sommeren.

Silda

Silda, en øy i Sildagapet, er et gammelt fiskevær, som i sine glansdager hadde en befolkning på 150 som levde av fiske og jordbruk. I dag er det bare 12 fastboende om vinteren, men om sommeren har flere hundre mennesker tilhold her, i feriehus og hytter. Øya har en meget spesiell restaurant, opprinnelig en gammel saltebud fra 1800-tallet som ligger på et skjær i den sørlige havnen. Det finnes også hytter til leie der. Den nordlige havna huser en stor gjestebrygge. Med unntak av et par traktorer, er øya bilfri, men den har gode sykkelveier og turløyper, stier og flott turterreng. Det går skyssbåt til og fra Måløy flere ganger om dagen.

Strender

Refviksanden er en naturlig hvit sandstrand dannet av skjellfragmenter og er omtrent 1,5 km lang. Den har flere ganger vært kåret til Norges fineste strand. I tilknytning til stranda ligger campingplass, sanitæranlegg og kiosk. Refvik ligger ca. 10 km fra Måløy.